S p r á v a 
o uskutočnení sumarizácie delimitačných protokolov, vytvorení zoznamu delimitačných protokolov a o uskutočnení rozporového konania so Združením miest a obcí Slovenska vo veci delimitácie majetku miestnej štátnej správy na úseku školstva na orgány miestnej samosprávy 

I. Legislatívny proces riešenia delimitácie majetku z orgánov miestnej štátnej správy na orgány miestnej samosprávy na úseku školstva

	Prijatím zákona č. 416/2001 Z.z. o prechode niektorých pôsobností z orgánov štátnej správy na obce a na vyššie územné celky v znení neskorších predpisov prešla zriaďovateľská pôsobnosť škôl a školských zariadení z orgánov miestnej štátnej správy na orgány územnej samosprávy. V zriaďovateľskej pôsobnosti orgánov miestnej štátnej správy zostali iba špeciálne školy a špeciálne školské zariadenia a stredné školy zriadené na základe medzinárodných zmlúv. 
V súlade s ustanovením Čl. XII bod 4 citovaného zákona prešla od 1. júla 2002 zriaďovateľská pôsobnosť okresných úradov ku školám a školským zariadeniam uvedeným v § 4 na obce. Ustanovením Čl. XII bod 5 citovaného zákona prešla od 1. júla 2002 zriaďovateľská pôsobnosť krajských úradov ku školám a školským zariadeniam uvedeným v § 4a na samosprávne kraje.
Zmenou zriaďovateľskej pôsobnosti prešiel v súlade s uvedenými ustanoveniami aj majetok škôl a školských zariadení na nových zriaďovateľov t. j. na obce v súlade s ustanoveniami § 2b ods. 1 písm. a), b) zákona NR SR č. 447/2001 Z. z.., ktorým sa dopĺňal zákon SNR č. 138/1991 Zb. o majetku obcí v znení neskorších predpisov a na samosprávne kraje v súlade s ustanoveniami § 3 ods. 1 písm. a), b) zákona NR SR č. 446/2001 Z. z. o majetku vyšších územných celkov. 
Proces prechodu majetku na nového zriaďovateľa mali zdokumentovať delimitačné protokoly, ktoré mali obsahovať všetky relevantné údaje o odovzdávanom a zároveň preberanom majetku. Ministerstvo školstva Slovenskej republiky pre plnenie tejto úlohy vydalo „Metodický pokyn Ministerstva školstva Slovenskej republiky z 24. mája 2002 č. 225/2002 – 95 pre krajské úrady a okresné úrady k prechodu majetku Slovenskej republiky do vlastníctva obcí a vyšších územných celkov“.  Ministerstvo stanovilo časový limit od 1. 7. 2002 do dvoch mesiacov na podpísanie preberajúcich protokolov, ktoré mali obsahovať presné vymedzenie a hodnotu odovzdávaného majetku vedenú v účtovníctve podľa zákona č. 563/1991 Zb. o účtovníctve v znení neskorších predpisov, súvisiace majetkové práva a záväzky ku dňu prechodu majetku, údaje katastra nehnuteľností o zápise vlastníckych a iných práv k nehnuteľnostiam a prípadne vyčíslenie nákladov na nevyhnutné opravy nehnuteľnosti. Protokol mali podpísať štatutárny orgán subjektu, ktorý mal v správe majetok a štatutárny orgán subjektu, ktorý majetok preberal.
Prechod vlastníckych práv deklarovaných v podobe podpisovania delimitačných protokolov z krajských úradov na samosprávne kraje sa zrealizoval bez problémov v stanovenej časovej lehote. Podpisovanie delimitačných protokolov medzi okresnými úradmi a obcami sa  v prevažnej miere tiež uskutočnil v stanovenej lehote. U niektorých nových zriaďovateľov základných škôl a školských zariadení  však vznikli problémy podpísania delimitačných protokolov. Boli a sú to ešte stále dôvody týkajúce sa technického stavu budov, revíznych správ, nevyriešenie vlastníckych práv pozemkov, na ktorých budovy škôl a školských zariadení sú postavené. Orgány dotknutých miest a obcí požadujú, aby im štát vyčlenil finančné prostriedky zo štátneho rozpočtu na vyriešenie týchto problémov.

II. Plnenie Uznesenia vlády SR č. 715/2004 úlohy bodu B.5. 

	Na základe Uznesenia vlády Slovenskej republiky č. 715 zo 14. júla 2004 k správe o návrhu riešenia niektorých problémov decentralizácie verejnej správy, bodu B.5. Ministerstvo školstva Slovenskej republiky realizovalo nasledovné kroky s cieľom ukončenia konania v oblasti delimitačných protokolov s vyčíslením finančných prostriedkov požadovaných orgánmi územnej samosprávy.   
1.) Ministerstvo školstva Slovenskej republiky s cieľom splnenia úlohy uvedenej v bode B.5. získalo prostredníctvom krajských školských úradov podklady týkajúce sa delimitačných protokolov (viď príloha č. 1). Je potrebné uviesť, že menšia časť delimitačných protokolov sa pri rušení okresných úradov stratila a museli ich kópie získavať od nových zriaďovateľov škôl a školských zariadení. Niekoľkí zriaďovatelia však na ich niekoľko násobné výzvy nereagovali a požadované doklady si museli získať inou cestou.
 2.) Pre doriešenie uvedenej problematiky vyvolalo ministerstvo so zástupcami ZMOS-u  rozporové konanie (viď príloha č. 2), ktoré sa uskutočnilo dňa 27. septembra 2004, na ktorom boli prerokované spracované údaje o delimitačných protokoloch za jednotlivé kraje a sumár za Slovenskú republiku podľa krajov (Tabuľka prílohy č. 1 – prehľad SR) a boli prijaté závery.
3.) Spoločné rozporové konanie zástupcov Združenia miest a obcí na Slovensku so zástupcami Ministerstva školstva Slovenskej republiky spoločne skonštatovali, že sumárny súčet vyčíslený obcami, ako zriaďovateľmi základných škôl a školských zariadení a samosprávnym krajom Trenčín v čiastke 877 453 643,40 Sk nezodpovedá kritériám stanoveným v delimitačných protokoloch a požadovaná finančná kvantifikácia je výrazne nadhodnotená. Z uvedeného dôvodu prijalo nasledovné závery:

3.1.	Pre spresnenie finančných požiadaviek MŠ SR pripraví novú sumarizáciu finančných požiadaviek vychádzajúcich z delimitačných protokolov s cieľom ich rozdelenia na:
a)	finančné prostriedky požadované na zanedbanú údržbu škôl a školských zariadení
b)	finančné prostriedky požadované v rámci modernizačného dlhu,
c)	finančné prostriedky požadované na vysporiadanie majetku, nedofinancovanie prevádzky škôl a školských zariadení.
3.2.Predložiť vláde Slovenskej republiky požiadavku  predĺženia termínu na ukončenie delimitácie majetku v mesiaci december 2004, z dôvodu             špecifikácie finančných požiadaviek zo strany miest a obcí a samosprávneho kraja Trenčín.

Vzhľadom k tomu, že sedem samosprávnych krajov a krajských úradov uskutočnili delimitáciu bez požiadaviek na dofinancovanie škôl a školských zariadení ( s výnimkou samosprávneho kraja Trenčín, ktorý požaduje 219 205 750,- Sk bez bližšej klasifikácie), ktorých sú zriaďovateľom, považujeme delimitáciu na ich úrovni za čiastočne ukončenú.